google/wiki40b huggingface dataset:
Verdi (etikk)

Artsverdier

At noe har verdi for en art betyr at dette «noe» fremmer overlevelsen av artens medlem­mer inntil avkom er født, og eventuelt sørget for, slik at arten dermed føres videre.

Individuelle verdier

At noe har verdi for individet betyr at dette «noe» har fordel­aktige konsekvenser for individet. I boken til Kversøy, Etikk - en praktisk vinkling 2.utgave, forklares etikk som refleksjon over moral.
Grand Canal (Irland)

Grand Canal (irsk An Chanáil Mhór) er den sørligste av to kanaler som forbinder Dublin med elven Shannon; den andre er Royal Canal. De to omkranser nesten Dublins sentrum.
Kanalen begynner ved Liffey og Dodder i Grand Canal Dock, og fortsetter til Shannon. Det er forskjellige grener som går ut fra den, blant annet en forbindelse til Barrow ved Athy.
Fra Grand Canal Dock går den gjennom Ringsend, så gjennom byens sørlige deler og forbi Ranelagh, Rathmines, Harolds Cross og Crumlin. Ved Inchicore kan man se rester av en gjenfylt kanalgren til det opprinnelige Guinness-bryggeriet og til James Street Basin som ble fylt igjen i 1970-årene.
Kanalen fortsetter så vestover gjennom Dublins forsteder og inn i Kildare. Ved Sallins går det en gren sørover til Naas/Corbally, mens hovedkanalen fortsetter vestover forbi Prosperous og Robertstown. Rett øst for Robertstown ligger stedet hvor Blackwood Feeder tidligere kom inn i kanalen, og litt vest for byen ligger det travleste krysningspunktet i kanalen, med Old Barrow-linjen, Milltown Feeder og Athy & Barrow-kanalen. Videre østover passerer Grand Canal Edenderry og Tullamore før den når Shannon.
Shanghai Tower

Shanghai Tower (kinesisk: 上海中心大厦; pinyin: Shànghǎi zhōngxīn dàshà) er en skyskraper i finansområdet Lujiazui i Pudongdistriktet i Shanghai i Kina. Skyskraperen stod i full høyde i august 2013, da det var kranselag, med 128 etasjer og en høyde på cirka 632 meter.  Den er den høyeste bygningen i Kina, og den nest høyeste i verden, etter Burj Khalifa (828 meter). Blant dens fasiliteter er verdens høyeste observasjonsplatform (561m) og verdens raskeste heis med en toppfart på 18m/s.
Shanghai Tower vil imidlertid bli forbigått av en annen skyskraper i Kina, Changshas Sky City, som er planlagt å nå en høyde på 838 m (2 749 ft) når den står ferdig.
Skyskraperen Shanghai Tower er tegnet av arkitektfirmaet Gensler og byggingen startet i 2008.
Carl Axel Nordman

Forskergjerning

C.A. Nordman studerte Ålands steinalder, Karelens jernalder og Finlands middelalderkunst. Den mest kjente gruppen blant steinalderens kunstgjenstander er dyrehodegjenstander av stein, som ble behandlet i mange studier av Nordman (og også Julius Ailio og Christian Carpelan).

Svenskhet

Våren 1914 utga Svenske studenters partidelegasjon i Helsingfors en samling essay, Svenskt i Finland. Ställning och strävanden. I innledningen hevdes det at svenskhetsbevegelsen de siste årene befant seg i en ny fase – man henspilte på lantdagsreformens konsekvenser 1906.
C.A. Nordman var også en svenskhetsideolog i Finland. I skriftet Svenskt i Finland sammenfattet han den svenskpolitiske historiesynet, og framhevet at stein-, bronse- og den tidige jernalderen i sørvest Finland var skandinavisk, men at de innflyttende finnene erstattet dem. Hva står det i hans bidrag "Förfäder och fornfinnar"? "Når kom svenskene til Finland? Hvem jaktet først i våre skoger, dro først sine garn i våre sjøer og viker? Var det svensker eller finner?" Dette er begynnelsesordene. «Historien som taler fra skriftlige opptegnelser, som i sør kaster lys over hendelser i århundrene før begynnelsen av vår tidsregning, når ikke langt hos oss. Opplysninger, om eldre tider enn Erik den helliges, ha vi nesten ingen.» Her trengs arkeologi, antropologi og filologi – først og fremst og stednavnforskning. Teksten slutter: «En bølge ved en strand synes å være den svenske stammen i Finland. Med brus går den langt over kysten i gammel forhistorisk tid, så suser den tilbake i jernalderen, seirer igjen, da korsfarernes skjold og hjelmer skinner over landet, og blir i århundrene bærere av vesterlandsk dyrking i Østerland.»
Postbonde

Ordningen med postbønder har røtter tilbake til 1647, og ble en statlig ordning fra 1719. En postbonde skulle overta post levert av forrige postbonde på ruten, og besørge den til nestemann i rekken. Til gjengjeld var han fritatt for utskrivning, skyssferd, innkvartering m.v.
Postruter av dette slag ble opprettet for rutene Christiania–København, Christania–Bergen og Christiania–Trondhjem. Senere kom ruten Christiania–Christiansand–Stavanger. Postbåter ble benyttet.
Posten gikk fra starten av en gang i uken, dette ble utvidet til to ganger ukentlig fra 1804–05.
Ex officio

Ex officio (uttales: eks åfis´sio) er et latinsk uttrykk som på norsk har betydningen «i embeds medfør» eller «på tjenestens vegne». Det innebærer at noen (for eksempel en myndighet) skal utføre noe på eget initiativ, det vil si uten at noen utenomstående påkaller at det blir utført. Om opponenter: som er oppnevnt av universitetet, jamfør ex auditorio («fra tilhørernes krets»). Bruken av uttrykket går tilbake til Romerriket.
Ex officio innebærer også at man gjennom sitt embete automatisk blir tildelt andre poster eller ansvarsområder. Et eksempel er USAs visepresident som gjennom sitt embete automatisk er president i USAs senat.
Simple Machines Forum

Simple Machines Forum også kalt SMF (forkortelsen) er et forumsystem basert på programmeringsspråk teknologien PHP og databasesystemet MySQL. SMF holdes i stand av Simple Machines development team.
SMF ble startet av en av YaBB-utviklerne, han mente at man godt skulle klare å lage noe mer avansert enn Yabb. Det ble fort popularitet blant det nye forumsystemet, og fort begynte det å komme brukere for å laste ned systemet.
Jordskjelvet i Diexi 1933

Jordskjelvet i Diexi (kinesisk: 疊溪大地震) fant sted den 25. august 1933 med episenter i storkommunen Diexi i fylket Mao i provinsen Sichuan i Kina. Det hadde en styrke på 7,5.
Jordskjelvet ødela byen Diexi og omliggende landsbyer, og utløste mange jordskred. Rundt 9 000 mennesker mistet livet. Byen Diexi havnet nede i en innsjø som oppstod bak en demning dannet av et av jordskredene, Diexi-sjøen.
Pheropsophus hispanicus

Utseende

Pheropsophus hispanicus har matt svarte dekkvinger, med opphøyde tydelige lengdestriper (riller). På hver dekkvinge er det to store orange-gule flekker, som danner et sikk-sakk tverrbånd. Bakkanten av dekkvingene har en smal orange-gul kant. Hodet og halsskjoldet er rødlig, uten noen mørkere svarte markeringer. Beina og følehornene er litt lysere rød. Hvert av lårene har en mørk spiss.

Levevis

Pheropsophus hispanicus finnes i tilknytning til åpne solrike lokaliteter. Både de voksne og larvene lever som rovdyr.
Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er ofte radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Nyttårsbilder

Nyttårsbilder eller nianhua (kinesisk: 年画, pinyin: Nían Hùa) er populære banhua i Kina. De er kolorerte blokktrykk for dekorasjon under feiringen av det kinesiske nyttår.

Bakgrunn

Til å begynne med ble det laget trykk av dørguden så lang tid tilbake som i Tangdynastiets tid. Senere tilkom flere motiver, som kjøkkenguden, kvinner og spebarn. Det ble skikk å skifte ut årets bilde ved det neste nyttår, for å si farvel til det gamle og ønske fremtiden velkommen (辞旧迎新).
På 1800-tallet begynte en masseproduksjon av nianhua, og de hadde da ofte anknytning til samfunnsbegivenheter.
Motivene ble gjerne valgt for å nøre opp om patriotisme. Mange nianhua ble til under bokseropprøret og viste kampen mot åttenasjonsalliansen.
Særlig mange nyttårsbilder produseres i Sichuan, Tianjin, Shandong, og Suzhou.  I Tianjings bydel Yangliuqing, som fremdeles er kjent for sine bilder, ble det produsert nyttårsbilder så tidlig som en gang mellom 1573 og 1620.
Mange nyttårsbilder fra Sichuan produseres i Mianzhu.
Saltrød Sportsklubb

Saltrød Sportsklubb (stiftet i 1974) er et idrettslag på Saltrød/Eydehavn i Arendal.
Klubben har klubbhus på Buøya på Eydehavn. I 2003 fikk Saltrød Sportsklubbs frisbeegruppe Sam Eydes Minnefond sin pris.
Anne-Grethe Bjarup Riis

Biografi

Anne-Grethe er utdannet fra Statens Teaterskole i 1992 og har blant annet medvirket i oppsstningen Gasolin på Dr. Dantes Aveny og vært tilknyttet teatergruppen Emmas Dilemma. Hun hadde en stor rolle i Lars von Triers dogmefilm Idiotene, men er mest kjent fra TV. Her har Anne-Grethe Bjarup Riis vært med i dansk TV 2-serien Hotellet, DR2-satireserien Emmas dilemma, og dansk TV3s tv-serie Nynne. Hun har også medvirket i Halalabad Blues og satireprogrammer som TV-Ansjosen. I 2008 deltok Anne-Grethe i dansk dansk TV 2s populære underholdningsprogram Skal vi danse med dansepartneren Michael Olesen. Parret endte på en 3.-plass.
Hun er i danske medier kjent for å ta avstand til prostituertes gjøren og laden i et TV-program med Sexarbejdernes Interesseorganisations talskvinne Susanne Møller . I 2012 regisserte hun filmen om den danske motstandsgruppe Hvidsten Gruppen.
Phyllotocidiini

Utseende

Små (ca. 5 millimeter), mørke, blanke skarabider. Kroppen er svart bortsett fra brune kanter på pronotum og en brun flekk av varierende utstrekning på hver dekkvinge.

Utbredelse

Gruppen er utbredt i Australia.
Kanutten og Romeo Clive

Kanutten og Romeo Clive er en norsk barne-tv-serie som ble sendt på NRK TV første gang i 1962, 1963, 1967 og 1968. Serien ble laget av visedikteren og forfatteren Alf Prøysen, skuespilleren og forfatteren Anne Cath. Vestly og hennes mann, illustratøren og filmskaperen Johan Vestly. 
Alf Prøysen spilte rollen som Romeo Clive Sandersen Olsén, en husløs gatesanger og storsjarmør, mens Kanutten fra Kanuttenland, en uvitende, harlekin-liknende fantasiskikkelse som blir Romeo Clives følgesvenn, ble spilt av Anne Cath. Vestly. I serien forekom også figuren Hagbart, spilt av Odd Borgen. Serien manglet lyd i utendørsscenene, men inneholdt flere viser, blant annet «(For her er det) Solskinn og sang», som ble innspilt av Alf Prøysen med Ragnar Danielsens orkester på singlen Philips P 353 200 PF. Serien har blitt sendt i reprise flere ganger. 
Programmet ble sendt i reprise i 1964, 1966, 1971, 1973, 1976, 1984 og 1989.
Thomas G:son

Eurovision Song Contest

G:son er mest kjent for de nærmere hundre sangene han har skrevet til ni nasjonale uttakinger til Eurovision Song Contest. Av disse er hele 47 bidrag til svenske Melodifestivalen og er med det den personen som har stilt med flest bidrag i den svenske uttakingen. I tillegg har han deltatt med seks sanger i norske Melodi Grand Prix. I tillegg har han skrevet sanger til Spania, Finland, Danmark, Polen, og Latvia, Romania, Belgia og Malta. Sju av sangene hans har vunnet en nasjonal konkurranse og deltok dermed i Eurovision Song Contest. Han har også skreve det svenske bidraget i Junior Eurovision Song Contest 2010 og det georgiske bidraget i Eurovision Song Contest 2013.
Eleanor (bille)

Utseende

En middelsstore (ca. 18 millimeter), avlang, matt, rødlig og svart trebukk. Kjønnene er noe ulitk fargede: hannene er hodesaklig svart, med to mursteinsrøde tverrbånd på dekkvingene. Hos hunnen er hode, antenner, bein, dekkvingenes spiss og et tverrbånd midt på dekkvingene svarte, pronotum rødt, dekkvingene forøvrig rødoransje. Hannenes antenner er tynne og betydelig lengre enn kroppen, hunnens kraftige, sagtakkede og litt over halve kroppslengden. Prontoum er rundet, noe bredere enn langt, dekkvingene jevnbrede. Beina er forholdsvis spinkle.

Levevis

De voksne billene besøker gjerne blomster, og er dagaktive. De er aktive flygere.

Utbredelse

Arten er vidt utbredt i Afrika.
Røisland & Co

Røisland & Co er et norsk selskap som driver eiendomsrådgivning, byutvikling og salg av nye boliger i Oslo og Akershus.
Røisland & Co AS ble i 2015 et eierselskap til datterbedriftene Røisland & Co Rådgivning AS (stiftet i 2008) og Røisland & Co Eiendomsmegling AS (stiftet i 2009) som samlet hadde 16 ansatte i 2016. De har hovedkontor i Barcode bygget DEG 16 i Oslo.  

Markedsovervåking av Nyboligmarkedet

Firmaet har som eneste aktør i nybyggbransjen et markedsovervåkingssystem (MOV) hvor de siden 2010 har samlet data om alle relevante nyboligprosjekter med mer enn ti enheter i Oslo og Akershus. Målingene gjøres hver måned og inkluderer alle boligprosjekter  med ti eller flere boenheter/leiligheter.
Mashable

Mashable (Mashable Inc.) er et britisk-amerikansk internettbasert nyhetsmedium, som også gir plass til blogg-bidrag. Det ble grunnlagt i 2005 av Peter Cashmore. Nettstedets hovedfokus ligger på sosiale media, men det dekker også nyheter innen telefoni, underholdning, næringsliv, nettutvikling, memer og hjemmeelektronikk.
Christopher Reeve

Karriere

Reeve fikk sitt gjennombrudd som skuespiller i 1975, da han spilte mot Katharine Hepburn i Broadway-teaterstykket A Matter Of Gravity. Stykket gikk i ett år, Reeve fikk gode kritikker, og han ble en nær venn av Hepburn. 
Reeve fortsatte å spille teater, og var med i en såpeserie på TV. I 1977 spilte han sin første rolle i en Hollywood-film, og året etter ble han valgt til å fremstille Supermann på filmlerretet. Den første Superman-filmen ble en kjempesuksess, og gav inspirasjonen til tre oppfølgere; Superman II, Superman III og Superman IV: The Quest for Peace. 
Reeve har også hatt flere opptredener i TV-serien Smallville (TV-serie) som millardæren dr. Virgil Swann. 
I årene som kom, spilte Reeve i flere storfilmer. Han hadde også et politisk engasjement, og dro i 1987 til Chile, som ble styrt av diktatoren Augusto Pinochet, for å vise sin solidaritet med flere skuespillere og forfattere som var blitt truet med dødsstraff på grunn av sitt venstreorienterte, politiske syn. Han fikk dem om bord på flyet sitt og brakte dem i sikkerhet. 
Reeve har fått en stjerne på Hollywood Walk of Fame.

Etter karrieren

27. mai 1995 ble Reeve lam fra nakken og ned etter å ha falt av hesten under en ridekonkurranse i Virginia. Sammen med sin kone Dana Reeve åpnet han et treningssenter for lammede pasienter, og drev lobbyvirksomhet mot regjeringens begrensninger på stamcelleforskning.
Statens folkhälsoinstitut

Statens folkhälsoinstitut er en svensk myndighet under Socialdepartementet, opprettet 1. juli 2001 gjennom en sammenslåing av Folkhälsoinstitutet og Alkoholinspektionen. Instituttet skal være et nasjonalt kunnskapssenter for folkehelse, herunder tilsyn på alkohol- og tobakksområdene. Hovedkontoret ligger i Östersund.

Organisering

Instituttet er organisert i fem avdelinger for den utadrettede virksomheten. Som støtte for hele instituttets virksomhet finnes det en avdeling for administrasjon og en avdeling for kommunikasjon. I tillegg er der en stab direkte underlagt generaldirektøren, som er etatssjef.
Rød flaggmåler

Utseende

En middelsstor (vingespenn 22 – 27 mm), slank, brokete farget måler. Den kan kjennes på den rødlige fargen og på at forvingenes brede tverrbånd er nesten helt hvitt i den ytre og bakerste delen. Forvingens grunnfarge er kanelbrun til rødlig brun. Vingen er grå ved roten. Rundt midten har den et bredt tverrbånd som er mørkt langs kantene, nesten helt hvitt i den bakerste og ytre delen og ellers lys grått. Ytterkanten av tverrbåndet er sagtakket i den bakerste halvdelen. Begge vingepar har smalt mørke ytterkanter. Bakvingen er silkeaktig gråhvit. Larven er ganske slank, naken og gulbrun på farge.

Levevis

Arten lever i åpen skog, buskmarker og enger. Den er forholdsvis varmekjær. Larvene lever på ulike arter av maure (Galium spp.). De voksne målerne flyr om natten i juni – juli.

Utbredelse

Arten finnes over det meste av Europa, men er stort sett sjelden over alt. Den forekommer også i Midtøsten. I Norge er den bare funnet i Østfold, Akershus og den østlige delen av Buskerud, og den er meget sjelden og antatt å være sterkt utryddingstruet.
Bromiades

Utseende

En middelsstor, slank, brunlig trebukk med kraftige antenner og forkortede dekkvinger. Antennene er rundt halvparten så lange som kroppen, kraftige og sterkt sagtakkede. Pronotum er rundet, dekkvingene er korte, litt tilspissede, grågule med mørk ytterkant. De dekker ikke bakkroppen eller flygevingene. Bakbeina er forholdsvis lange med noe klubbeformede lår.

Utbredelse

Slekten er utbredt i Mellom-Amerika, også på Cuba og i Colombia.
Frederik Beichmann

Liv

Etter å ha vært elev ved Nissens skole og Skiens offentlige skole studerte han rettsvitenskap og ble cand. jur. i 1880. Fra 1882 til 1883 studerte han romerrett under Rudolf von Jhering ved Universitetet i Göttingen. Deretter ble han ansatt i Justisdepartementet, hvor han ble utnevnt til byråsjef og leder for Lovavdelingen i 1889.
I 1898 ble han utnevnt til byfogd i Trondheim. Fra 1904 til 1927 var han overrettsjustitiarius i Trondheim. Han var delegert ved Versailleskonferansen i 1919 og formann i den permanente forlikskommisjonen mellom Frankrike og Tyskland fra 1926 til 1932. Fra 1931 til 1932 var han president for Folkerettsinstituttet.
Som ansatt i justisdepartementet var Beichmann medlem av flere lovforberedende komiteer, og hadde innvirkning blant annet på utarbeidelsen av den nye straffeloven. Han var Norges delegerte ved flere kongresser for internasjonal privatrett. Han leverte bidrag til Tidsskrift for rettsvitenskap og skrev avsnittet om norsk rettshistorie i Henrik Jægers litteraturhistorie.
Han var sønn av offiseren Johan Diderik Schlømer Beichmann og Alette Faye, og far til offiseren Johan Beichmann. Frederik Beichmann var gift med Edle Hartmann Schjødt.

Utmerkelser

Beichmann var ridder av Dannebrogsordenen (1894), Nordstjerneordenen (1897) og St. Olavs Orden (1899). Han var medlem av Det Kongelige Norske Videnskabers Selskab. I 1932 ble han utnevnt til æresdoktor ved Uppsala universitet.
NM i mangekamp 1919

NM i mangekamp 1919 var en del av NM i friidrett 1919.
Det ble konkurrert i femkamp og tikamp for menn. 
Mesterskapet i femkamp ble arrangert i Kristiania 13. juli.
Mesterskapet i tikamp ble arrangert i Drammen 26.-27. juli.
Svømming under Europalekene 2015 – 4 × 100 meter fri kvinner

Svømming under Europalekene 2015 - 4 X 100 meter fri kvinner i Baku.
Jeløy Folkehøyskole

Historie

Folkehøyskole-entusiasten Oberst Olav Jakobsen hadde i mange år ivret for at organisasjonen skulle få sin egen skole, men han fikk dessverre ikke oppleve at det bli virkelighet mens han selv levde. Skolen ble grunnlagt i 1974 og markerte seg raskt. Dette skjedde ikke minst fordi skolen var en av de første i landet som satset på undervisning innen informasjonsteknologi. 
Med universitetsfaglig bakgrunn i faget var skolens første rektor, Fred Arne Ødegaard, en sterk pådriver for denne utviklingen.
I mange år var den årlige musikalen skolens spesielle kjennemerke. Musikalene ble stort sett skrevet og produsert av skolens egne ansatte og elever. I perioden 2000-2014 la skolen til side musikalprosjektene, men skoleåret 2014-15 ble tradisjonen tatt opp igjen med musikalen Frans. Denne musikal ble kjørt i ny drakt skoleåret 2015-16 og i januar 2017 settes musikalen «Othilie» opp,

Studieturer

Skolens studietur går til Torrevieja 8 dager i oktober.
Linjene har egne program, men alle bor på samme hotell.
Risorgimento-nasjonalisme

Risorgimento-nasjonalisme er en av fem typer nasjonalismer beskrevet i Carlton Hayes' bok The Historical Evolution of Modern Nationalism fra 1928. Den viser til en nasjon som ønsker å etablere en stat, og har noen prakteksempler som Italia, Tyskland og Serbia på 1700-tallet. Italias samling trekkes derimot frem som det aller fremste eksempel, da det også er her bruken av risorgimento har sitt opphav fra. Det var en av frontfigurene, Camillo Benso di Cavour, under Italias samling som grunnla avisen «Il Risorgimento» som igjen førte til at samlingen av Italia også kalles «Risorgimento».
Navnet «risorgimento-nasjonalisme» er en sammensetning av det italienske «risorgimento», som betyr gjenoppstrømning eller gjennfødelse, og nasjonalisme, som er en politisk ideologi.
The Handsome Family

Historie

Gruppen ble dannet i 1993 av ekteparet Brett Sparks (vokal, gitar, keyboard) og Rennie Sparks (bass, vokal), samt trommeslager Mike Werner. Etter hvert dreide bandet seg mest om Brett og Rennie Sparks, med gjestemusikere for å kompletterte besetningen på innspillinger og konserter.
Bandet turnerte mye i både Amerika og Europa, etter de første utgivelsene Odessa (1995) og Milk and Scissors (1996).
I løpet av denne tiden fikk Brett et følelsesmessig sammenbrudd som førte til at han ble innlagt og diagnostisert med bipolar lidelse. The Handsome Familys tredje hele album, Through the Trees ble skrevet i etterkant av disse hendelsene og ble spilt inn i 1998 med Jeff Tweedys mobile studio.
Albumet brakte bandet til et større publikum og magasinet Uncut kalte det for «årets beste nye country-album».
En voksende skare av lyttere og en høyere profil gjorde at Brett og Rennie kunne slutte i jobbene sine og arbeidet med bandet på heltid. De turnerte Amerika og Europa igjen for å støtte albumet sitt fra 2000, In the Air. I 2001 slapp de albumet Twilight som Allmusic mente ledet «lytteren ned et skjønt men mørkt spor som få ville våge å gå to ganger». I 2002 slapp de et konsertalbum, Live at Schuba's Tavern, en innspilling fra In the Air-turneen fra Chicago i desember 2000.
De har senere utgitt albumene Singing Bones (2003) og Last Days of Wonder (2006). 
Duoen er nå basert i Albuquerque i New Mexico.

Musikalsk stil

The Handsome Familys stil er en blanding av tradisjonell country, bluegrass og mordballader.
Tidlige opptak har elementer av rock, men dette ble mindre tydelig fra Milk and Scissors og utover.
Noen av sangene deres har blitt fremført som coverversjoner av andre kjente musikere og band som Christy Moore («So Much Wine»), Andrew Bird, Cerys Matthews, The Sadies og Sally Timms.
Xylotrupes gideon

Utseende

En stor (35–70 millimeter), mørk rødbrun til svart, blank bille. Som vanlig hos hornbiller (Dynastinae) er det stor forskjell mellom kjønnene, hannene er mye større og har kraftige horn på hodet og pronotum som hunnene mangler. Denne arten har et smalt horn på hodet som er gaffeldelt ytterst, og et bredt og kraftig horn på pronotum, også dette delt i spissen.

Levevis

Larvene utvikler seg i råtnende plantemateriale og tar trolig vanligvis to år på utviklingen, de voksne billene lever 2-4 måneder. En hunn kan legge ca. 50 egg. De voksne hannene kjemper mot hverandre ved hjelp av hornene, hver prøver å vippe motstanderen over på ryggen.
De voksne billene er mest aktive om natten og flyr gjerne til lys. De kan også samles i store grupper på trær av arten Delonix regia (erteblomstfamilien).

Billekamper

Som mange andre hornbiller er hannene av denne arten svært aggressive overfor hverandre. I noen områder, særlig i det nordlige Thailand, arrangeres det kamper mellom billehanner, gjerne forbundet med veddemål om utfallet. Arten gjelder for å være lett å avle opp i fangenskap.

Utbredelse

Arten er vidt utbredt i Sørøst-Asia (blant annet Thailand og Filippinene), der den er en av de vanligste hornbillene.
Mot øst går den helt til Salomonøyene og Australia.
Sultan Aji Muhamad Sulaiman lufthavn

Fasiliteter

Sultan Aji Muhammad Sulaiman lufthavn dekker et område på totalt 3 kvadratkilometer, med én rullebane og to terminaler.

Terminalen

Terminalen er på 17 000 kvadratmeter og er 275 meter lang. Omtrent 6% av lufthavnens inntekter kommer fra detaljhandel. Det er rundt 6 spisesteder spredt rundt om i terminalen, i tillegg til enkelte butikker som fører blant annet elektronikkvarer, bøker, kioskvarer, suvernirer og merkeklær.

Kunst og arkitektur

Terminalen har et enkelt design, hvor hovedelementene brukt i konstruksjonen var betong, tre og glass. Man finner også flere skulpturer rundt om i terminalbygningen. Ved innkjøringen til lufthavnen står det også en skulptur av en 7 meter høy Dajak mønster.

Rullebane og flytrafikkontroll

Lufthavnen har en rullebane, med retningene 07/25. Den rullebanen måler 2 495 meter. Lufthavnen er utstyrt med taksebaner til å håndtere opptil 7 flybevegelser i timen. Rullebanen er utstyrt med ILS, kategori 1. Kontrolltårnet er 25 meter høyt. Det er det høyeste i Borneo.